Delaware
39°9′43″N 75°31′36″W﻿ / ﻿39.16194°N 75.52667°W﻿ / 39.16194; -75.52667 Delaware (i/ˈdɛləwɛər/; DE) (Delaver) je američka savezna država koja se nalazi u regiji sjeveroistoka SAD na obali Atlantskog okeana, mada se ponekad ubraja u srednjeatlantske savezne države. Na jugu i zapadu se graniči sa Marylandom, na sjeveroistoku sa New Jerseyem, a na sjeveru sa Pennsylvanijom. Ime joj potiče od Thomasa Westa, 3. barona De la Warr, engleskog plemića i prvog kolonijalnog guvernera Virginije, po kojem je područje koje se danas naziva Cape Henlopen prvobitno dobilo ime. Delaware se nalazi u sjeveroistočnom dijelu poluostrva Delmarva i druga je najmanja američka savezna država po površini, šesta najmanja savezna država po broju stanovnika ali i šesta najgušće naseljena savezna država od svih 50 saveznih država SAD. Delaware se sastoji iz tri okruga. Od sjevera prema jugu, okruzi u Delawareu su: New Castle, Kent i Sussex. Dva južna okruga su historijski dominantno poljoprivredno orijentirani, dok je okrug New Castle uglavnom više industrijski okrug. Prije nego što su njegovu obalu otkrili i istražili Evropljani u 16. vijeku, područje današnjeg Delawarea su naseljavale razne grupe američkih domorodaca, uključujući plemena Lenape na sjeveru i Nanticoke na jugu. Prvi evropski naseljenici bili su holandski trgovci u koloniji Zwaanendael 1631. godine, koja se nalazila u blizini današnjeg grada Lewes. Delaware je bila jedna od 13 kolonija koje su učestvovale u američkoj revoluciji te je 7. decembra 1787. godine postala prva država potpisnica koja je ratificirala Američku deklaraciju o stvaranju federacije saveznih država i Ustav Sjedinjenih Američkih Država, pa je do danas Delaware u žargonu poznata i kao Prva država (The First State)